«Karlsruhe» (1927)

«Karlsruhe» var en tysk lett krysser som ble senket 9. april 1940 på retur fra Kristiansand. Hun var bygget for Weimarrepublikkens Reichsmarine. Senere inngikk hun i den tyske Kriegsmarine under annen verdenskrig. «Karlsruhe» inngikk som det andre skipet i en rekke på tre i Königsberg-Klassen, eller K-klassen. Skipet hadde navn og våpenskjold etter byen Karlsruhe.
Vraket ble funnet i 2020 på 490 meters dyp, elleve nautiske mil sørøst for Kristiansand. Ifølge skriftlige kilder sank skipet et annet sted og ble funnet ved en tilfeldighet under arbeid med en sjøkabel. Vraket står på kjølen og er i relativt god stand.


== Bygging og klargjøring ==

Den lette krysseren «Emden» kunne på grunn av de strenge rustningsbestemmelsene i Versaillestraktaten bare utstyres med tårn med enkle skyts. Bestemmelsene ble etter hvert lettet, noe som gjorde det mulig å starte byggingen av mer moderne kryssere.
De tre skipene i denne byggeserien ble betenget «K-klassen» idet de alle bar navn etter byer hvis navn starter med «K-». Først kom «Königsberg» deretter «Karlsruhe» og sist «Köln». «Karlsruhe» var det tredje skipet som bar dette navnet og hun gikk av stabelen den 20. august 1927. Dåpstalen ble holdt av overborgermester Dr. Finter fra Karslruhe mens selve dåpshandlingen ble utført av fru Köhler. Hun var enke etter Erich Köhler som falt den 4. november 1914 som kommandant på den tidligere «Karlsruhe»(I).   
Den 15. oktober 1929) gikk «Karlsruhe» for første gang gjennom Kaiser-Wilhelm-Kanal (Kiel kanalen) fra Kiel til Wilhelmshaven. Hun gikk under verftsflagg og turen inngikk i overleveringstestene. Den 6. november 1929 opptok «Karlsruhe» tjenesten under Fregattenkapitän Lindau.


== Skoleskip ==

I tiden fra mai 1930 til juni 1936 ble hun brukt som skoleskip for offiserskadetter til den tyske marine. I den sammenheng gjennomførte hun fem lengre turer over de fleste hjørner av verden. Under sin femte utdanningstur i 1935/36 mellom Japan og USA kom hun ut for orkan og fikk så store skader at hun måtte dokksettes ved ankomst til San Diego. Etter denne reisen inngikk «Karlsruhe» i aktiv tjeneste. I noen måneder i 1937 deltok hun i overvåkningspatruljering i farvannene mellom Spania og Portugal uten noe militært engasjement.


== Ombygningen ==
«Karlsruhe» gikk ikke godt i sjøen og ble derfor midlertidig tatt ut av tjeneste den 20. mai 1938. Hun ble tilslutt bygget om ved Marinewerft Wilhelmshaven. Ved krigsutbruddet var ombygningen ikke avluttet, og hun kom først på ny i tjeneste den 13. november 1939. Besetningen var ny og ikke ferdig opptrent da skipet tok del i besettelsen av Norge i Operasjon Weserübung


== Innsats og undergang ==
Under kommando av Kapitän zur See Rieve hadde krysseren som oppgave å transportere og sikre den tyske overfarten om morgenen 9. april og kom i kamp med Odderøya fort ved innseilingen til Kristiansand.

Krysseren vendte tilbake mot Tyskland om ettermiddagen den 9. april. I Skagerrak kl. 19:58 ble hun truffet av to torpedoer (én i baugen og én midtskips) fra den engelske ubåten HMS «Truant» (N68) under kommando av Lt.Cdr. C.H. Hutchinson, RN. Dette satte begge maskiner, det elektrikske anlegget, ror og lensepumper ut av drift. Skipet fikk raskt slagside og begynte å synke. Kl 21:00 gikk mannskapet over til torpedobåtene «Luchs» og «Seeadler». Idet skipet nå var sunket til skansekledningen, ga kaptein Rieve ordre til torpedobåten «Greif» om å senke skipet. Kl. 22:50 fikk «Karslruhe» nådestøtet i form at to torpedoer. Hun sank i posisjon: 58° 4′ Nord, 8° 4′ Øst


== Vrakfunn ==

Skjebnen til Karlsruhe har vært kjent, men hvor skipet endte sine dager på sjøbunnen har ingen visst. Karlsruhe har i mange år vært det eneste av de store tyske krigsskipene som gikk tapt under angrepet på Norge med ukjent posisjon.
I april 2017, under inspeksjonsarbeid for Statnett, ble det oppdaget et skipsvrak bare 15 meter fra en av sjøkablene mellom Norge og Danmark uten at det ble undersøkt videre. Tre år senere, i september 2020, ble vraket av "Karlsruhe" identifisert av spesialskipet Olympic Taurus på 490 meters dyp, omtrent 24 kilometer utenfor norskekysten. Posisjonene som ble oppgitt i etterkant både fra tysk og britisk side var omtrent 10 nautiske mil unna der Karlsruhe nå er lokalisert.Skipsvraket ligger i norsk territorialfarvann og er dermed underlagt norske lover. Det er registrert som et kulturminne og videre forvaltning av funnet vil bli utredet. Flere vitenskapelige problemstillinger knyttet til hendelsesforløpet den 9. april er aktuelle å undersøke videre, som omfanget av skadene fra kanonene på Odderøya fort, uklarheter rundt hendelsesforløpet, samt bevaringsmessige utfordringer.


== Referanser ==


== Eksterne lenker ==
Geschichte der deutschen Marine – Leichter Kreuzer Karlsruhe
Fotogalerie der Karlsruhe bei Maritimequest Arkivert 26. august 2007 hos Wayback Machine.